上巳日遊延平脩禊洞
作者：陳宓
朝代：宋

paragraphs: 延平山水窟，平生涉其粗。
距城五十里，岩壑難具模。
崔嵬通上界，突兀動地樞。
泉石自撞擊，鈞天恐難如。
或若轟雷霆，或若唾珠璣。
飛瀑自天下，循涯作清渠。
云是鬼神力，巧鑿三丈餘。
羽觴激如飛，聊助文字娛。
崇山回環合，有洞容入居。
覿面卓文筆，仰天真可書。
幽花與脩竹，揜映釋氏廬。
同遊皆勝士，適值暮春初。
山陰未足數，直想風舞雩。
豈無休沐日，復洗紅塵裾。